Natasha Mans-saak: Oorsaak van dood bekendNatasha Mans (Foto: Verskaf aan Maroela Media) Die oorsaak van Natasha Mans (46) se dood is vandeesweek bekendgemaak. Dié vrou van Bloemfontein se liggaam is sowat twee weke ná sy as vermis aangemeld is, gevind. Kol. Thandi Mbambo, provinsiale woordvoerder van die polisie, het aan Maroela Media bevestig dat Mans oorlede is weens die skietwond aan haar bors. Maroela Media het vroeër berig Mans se liggaam is vroeër in Junie met ŉ skietwond aan haar bors deur haar vriend, Dennis Casten, naby sy huis in die Groenvlei/Bainsvlei-omgewing ontdek. Mans se liggaam is agter ŉ boom op ŉ oop erf langs Casten se huis aangetref. Casten het Mans op 31 Mei as vermis aangemeld. Kapt. Chaka Marope, woordvoerder van die polisie, het destyds aan Maroela Media gesê die rewolwer wat by Mans se liggaam op die toneel aangetref is se kaliber stem nie ooreen met die wond aan haar bors nie. Mbambo het ook bevestig dat daar nog kneusplekke aan Mans se liggaam aangetref is. “Sy het ook beserings onder haar arm en bloed in haar longe gehad,” het Mbambo gesê. Natasha Mans die oggend toe sy lugtyd gekoop het. Foto: Verskaf Leon Rossouw, ŉ privaat speurder wat deur die Mans-familie aangestel is, het vroeër aan Maroela Media bevestig dat die klere waarin Mans aangetref is dieselfde is as dié waarin sy die oggend van haar verdwyning gaan lugtyd koop het by ŉ vulstasie sowat vier kilometer van haar huis af. Mans is op kringtelevisiebeeldmateriaal by die vulstasie vasgevang. Die polisie het steeds geen verdagtes nie en niemand is nog in verband met die voorval in hegtenis geneem nie. Mans se dogter, Noeline Koekemoer, is in April 2015 in haar ouerhuis in Bloemfontein wreed verkrag en vermoor. Moses Maoka (37) is in Desember 2015 twee lewenslange vonnisse opgelê vir die moord en verkragting van Noeline. Hy is ook tot ŉ bykomende nege jaar tronkstraf gevonnis op drie aanklagte van huisbraak. Mans het destyds op Noeline se liggaam afgekom.